b"\n_START_ARTICLE_\nKunstflidslotteriet\n_START_PARAGRAPH_\nKunstflidslotteriet eller Frederiksborglotteriet (egentlig: Bortlodningen af indenlandske Konst- og Konstflidsarbeider for at fremme Samvirken mellem Konst og Haandv\xc3\xa6rk) var et dansk lotteri, der blev oprettet november 1860 for at skaffe penge til genopbygningen af Frederiksborg Slot, som nedbr\xc3\xa6ndte i 1859._NEWLINE_Lotteriet, som var i gang i flere \xc3\xa5r, b\xc3\xb8d hvert \xc3\xa5r p\xc3\xa5 en r\xc3\xa6kke gevinster af datidig kunst- og kunstindustri, s\xc3\xa5som s\xc3\xb8lvt\xc3\xb8j, m\xc3\xb8bler og porcel\xc3\xa6n. Lodderne kostede 2 mark og 8 skilling stykket. Flere af tidens kunstnere fik opgaver for lotteriet, is\xc3\xa6r Heinrich Hansen, som tegnede m\xc3\xb8bler (der bl.a. blev udf\xc3\xb8rt af Severin & Andreas Jensen), og som ogs\xc3\xa5 var en n\xc3\xb8glefigur ved slottets genopbygning. Ogs\xc3\xa5 Hans J. Holm og Vilhelm Dahlerup tegnede m\xc3\xb8bler til lotteriet. Mange af de udloddede m\xc3\xb8bler var i Rosenborg-stil og dermed stilistiske bearbejdninger af det br\xc3\xa6ndte slots inventar. Andre medvirkende var dekup\xc3\xb8r C. R\xc3\xb8nne, billedsk\xc3\xa6rer Wille og guld- og s\xc3\xb8lvvarefabrikant Vilhelm Christesen._NEWLINE_De fleste af s\xc3\xb8lvt\xc3\xb8jsgevinsterne var tegnet af billledhuggeren C.C. Peters i l\xc3\xb8bet af 1860'erne i gr\xc3\xa6sk og kinesisk stil og n\xc3\xa6sten alle uden undtagelse udf\xc3\xb8rt p\xc3\xa5 Vilhelm Christesens v\xc3\xa6rksted. Alle lotterigevinster b\xc3\xa6rer to m\xc3\xa6rker; lotteriets bom\xc3\xa6rke (En engel med hammer eller en putto med symboler for tegning) og et kunstnerstempel._NEWLINE_Kabinetssekret\xc3\xa6r J.P. Trap var formand for lotteriets bestyrelse. Et andet bestyrelsesmedlem var Johan Adam Schwartz."